Christoffer Aagaard Melson (V), 2025-12-11:
Tak for ordet.
Vi er jo alle sammen rigtig optaget af at hjælpe nogle af de grupper, der er omtalt her i dag, som har det rigtig svært og søger efter den rigtige behandling.
Når der er nye typer af behandlinger, der lovende opnår sundhedsfaglig evidens, så er det vigtigt, at vi har et sundhedsvæsen, som er åbent over for at gå nye veje i forhold til nye behandlinger og nye præparater, der kan hjælpe, også på det psykiatriske område, hvor rigtig mange jo desværre lider med indgribende og alvorlige psykiske lidelser, og hvor nogle patienter ikke oplever, at psykofarmaka har den tilstrækkelige effekt eller nogen effekt.
Og så skal vi selvfølgelig kigge fordomsfrit også på andre typer af lægemidler, hvis fagfolk og eksperter vurderer, at de er brugbare til behandling.
Af den grund er det vigtigt, at vores myndigheder konstant er opdateret på den seneste forskning.
Det er til gavn for patienterne i vores sundhedsvæsen.
Det har vi en tradition for i Danmark, og med den store investering, rigtig mange af os i fællesskab har lavet for de næste 10 år på 4,6 mia. kr., bliver der heldigvis endnu bedre mulighed for at være firstmovers i forhold til nye behandlinger og i forhold til at sikre større kvalitet i forskning inden for det psykiatriske område, også i Danmark.
Dermed vil vi understøtte, at vi lever op til ambitionen om, at vi også skal være blandt de lande, der hurtigst ibrugtager ny effektiv medicin og nye behandlingsformer, og det gælder selvfølgelig også for det område.
Ud fra den viden, som jeg har, og som også er blevet præsenteret i dag, synes jeg ikke det tyder på, at vi har fordomme i Danmark i forhold til at kigge på ny forskning og ny evidens på det her område.
Vi har også hørt, at der er forsøg i gang i forhold til nogle af de her lovende resultater om, at nogle af de her stoffer kan hjælpe borgere.
Derfor synes jeg ikke, at der er behov for, at vi opfinder et parallelt system.
Den 10-årige psykiatriplan, vi lige er blevet enige om, hviler jo også på anbefalinger fra Psykiatrirådet, altså eksperter, brugere og foreninger, der repræsenterer de borgere, der har det svært.
Derfor synes jeg, det er den ramme, som vi skal stå ved, og hvis der er noget, man synes at vi ikke kan rumme inden for det system, eller at der ikke bliver gjort nok, så synes jeg, vi skal diskutere det i den ramme og ikke lave et nyt parallelsystem.
Jeg synes, vi skylder de her grupper, at vi går seriøst til deres behandling, at den er evidensbaseret, at den er effektiv, og at den har den rette kvalitet.
Vi synes ikke, at de skal overlades til selv at finde ud af at skaffe en behandling.
Derfor har vi jo stor sympati for målet for de to forslagsstillere, altså om at hjælpe nogle grupper, der ikke føler, at de kan få den rigtige hjælp i dag, bedre.
Vi synes, at den vej, vi har lagt i forhold til at investere massivt i vores psykiatri og sende et signal her i dag om, at man selvfølgelig skal være åben for også hurtigt at kigge på nye muligheder, der opstår på det her område, er den rette vej at gå, og ikke at lave en ny arbejdsgruppe, hvor vi ikke kan blive helt klar over, hvad den skal lave, og hvem der skal være med i den.
Det er lidt forskelligt, om det skal handle om, at folk selv skal have lov at gå ud i skoven og plukke svampe, eller om det skal handle om en lidt mere videnskabelig tilgang til det her, eller hvad det er.
Derfor kan vi desværre ikke støtte op om det her beslutningsforslag, men vi håber, at vi kan lande en bred beretning, der viser en vej, i forhold til at vi selvfølgelig med åbent sind skal kigge på, om der er nogen, der kan få bedre gavn af nye behandlingsformer i den danske psykiatri.
Tak for ordet.